טומסק

**טוֹמְסְק** (ברוסית: **Томск**) היא בירת מחוז טומסק שבמחוז הפדרלי הסיבירי שברוסיה. העיר שוכנת על גדת הנהר טום, כ-60 ק"מ מנהר האוב. אוכלוסיית העיר מונה כיום למעלה מחצי מיליון בני אדם. העיר מהווה מרכז תרבותי ותעשייתי חשוב.

## היסטוריה
בינואר 1604 הגיעו לחצרו של בוריס גודונוב שליחים ובראשם נסיך טטרי עם בקשה לצרפם לרוסיה הצארית ולהקים מבצר להגנת האזור מפולשים. בהתאם להחלטת הצאר, יצאה משלחת צבאית במטרה להקים באזור מבצר ולהביא לצירופו של האזור לרוסיה. ב-7 באוקטובר 1604 הסתיימו עבודות הקמת המבצר, ויום זה נחשב ליום הקמת העיר. עד מהרה הפך המבצר למרכז צבאי חשוב ולמרכזו של המערך הצבאי שהיה באזור במהלך כל המאה ה-17.

במהלך המאה ה-18 התרחקו גבולות המדינה מאזור העיר, והיא איבדה את חשיבותה צבאית. החל ממחצית המאה ה-18 הייתה העיר למקום הגליית מתנגדי השלטון. עם סיום בניית הדרך הסיבירית החדשה בשנת 1738, הייתה העיר למרכז תחבורתי חשוב. בשנת 1804 נוסדה גוברניית טומסק רחבת הידיים, ששטחה היה כ-900 אלף קמ"ר.

במהלך הקמת מסילת הברזל הטרנס-סיבירית, נקבע שתוואי המסילה יעבור הרחק מדרום לעיר, ובמקום נבנה גשר חדש מעל הנהר אוֹבּ. עם הזמן התפתחה במקום זה עיר חדשה – נובוסיבירסק, שהיא כיום העיר הגדולה בסיביר. העיר טומסק איבדה את מרכזיותה, על אף שעם הזמן נבנתה מסילת ברזל מיוחדת אשר עוברת דרך העיר.

תקופת 1918–1944 הייתה תקופת השפל בפיתוח העיר, כאשר הורגשה בריחת אוכלוסין לערים הממוקמות לאורך מסילת הברזל הסיבירית ובמיוחד לנובוסיבירסק. העיר לא הייתה עוד מרכז מחוזי, אלא חלק ממחוז נובוסיבירסק. בתקופה זו העיר התבססה רק על נוכחות מוסדות להשכלה גבוהה שהוקמו בעיר עוד במאה ה-19.

בתקופת מלחמת העולם השנייה הועברו לעיר מפעלי תעשייה רבים, וב-13 באוגוסט 1944 נוסד מחוז טומסק. למרות הקמת מחוז מיוחד, עד לשנות ה-60 של המאה ה-20 היה פיתוח העיר איטי יחסית.

תנופת פיתוח העיר החלה עם הגעת יגור ליגצ'וב לתפקיד ראש המחוז. בתקופתו נבנו בעיר בתי זיקוק, מפעלי תעשייה ביטחונית רבים וכו'.

## תחבורה
את העיר משרת נמל התעופה בוגשבו המקשר אותה עם ערים אחרות ברחבי רוסיה.

## אוכלוסייה
מספר התושבים לפי שנים:

חלוקת האוכלוסייה לפי קבוצות אתניות (לפי מרשם האוכלוסין ברוסיה שנערך בשנת 2010):

### יהודים
יהודים החלו להגיע לטומסק בתחילת המאה ה-19. טומסק אומנם הייתה מחוץ לתחום המושב של האימפריה הרוסית, אך בשל היותה הפריפריה הרחוקה - השלטונות לא התנגדו להתיישבות היהודים. בשנת 1837 התגוררו בעיר 35 משפחות יהודיות ו10 יהודים רווקים. באותה שנה, באישור המושל של פלך טומסק הקימו היהודים בעיר תלמוד תורה והרב נחום פריימוביץ' הגיע מהעיר קנסק, כדי לשמש כרב של הקהילה בטומסק. בשנת 1850 קנתה הקהילה בית עץ גדול, והפכה אותו (באישור של השלטונות) באופן רשמי לבית הכנסת - לימים בית הכנסת הכוראלי. בשנת 1859 הוקם בעיר בית הכנסת נוסף, אשר בנייתו ממונה על ידי הסוחר היהודי קמינר. בית הכנסת החדש נקרא על שמו (מבנה בית הכנסת לא השתמש עד ימינו). בשנת 1855 פתח הצבא הרוסי בית ספר לקנטוניסטים בעיר, בין חניכיו היו יהודים רבים. חלקם נשארו לשרת בעיר. בשנת 1865, ביוזמתו של צבי הרץ צם הקימו החיילים היהודים בית תפילה - לימים בית הכנסת החיילים. באותה שנה הגיעה לעיר קבוצת יהודים גדולה, אשר גורשה לסיביר כעונש על מעורבותם במרד ינואר. בהמשך הפכה טומסק למקום מושבם של יהודים, אשר גורשו לסיביר בשל השתתפות בפעילות מהפכנית (נרודניקים ואנרכיסטים). לפי מרשם האוכלוסין שנערך באימפריה הרוסית בשנת 1897, התגוררו בטומסק כ-3000 יהודים (כ-6% מכלל האוכלוסייה). במהלך מהפכת 1905 נערך בעיר פוגרום ביהודים, במהלכו נרצחו כעשרה יהודים ורכוש יהודי נבזז. בתקופת מלחמת העולם הראשונה הגיעו לעיר כמה מאות יהודים, אשר גורשו על ידי השלטון הרוסי מאזורי קו החזית. בתחילת המאה ה-20 פעלו בטומסק ארגונים ציונים ופעל סניף של הבונד.

במהלך מלחמת האזרחים ברוסיה התפצלו היהודים בעיר על רקע אידאולוגי: חלקם תמכו בשלטונו של אלכסנדר קולצ'ק וחלק - במפלגה הבולשביקית וחלק במפלגה הסוציאל-רבולוציונרית. לאחר השתלטות הצבא האדום על העיר בדצמבר 1919, נמלטו יהודים, מתנגדי המפלגה הבולשביקית, מן העיר. השלטון הקומוניסטי סגר את כל הארגונים היהודים, אשר לא תמכו באופן מלא בו. בעיר הוקם סניף של יבסקציה. תחת פיקוחו הוקמו בעיר מועדני תרבות וספריות לפועלים (במוסדות האלה שפת הדיבור הייתה יידיש). בעיר פעל סניף של אוזט. בשנת 1929 נסגרו כל בתי הכנסת בעיר והמבנים שלהם הולאמו. מוסדות יהודיים (שהוקמו על ידי יבסקציה) נסגרו באמצע שנות ה-30. 

האוכלוסייה היהודית של טומסק גדלה באופן משמעותי בשנים 1940 - 1941. בהתחלה הגיעו לעיר יהודים, אשר גורשו על ידי השלטון הסובייטי מהשטחים שסופחו לברית המעוצות לפי הסכם ריבנטרופ-מולוטוב: מזרח פולין, המדינות הבלטיות ובסרביה. בהמשך, לאחר הפלישה הגרמנית לברית המועצות הגיעו לעיר יהודים, אשר הצליחו להימלט משטחי הכיבוש הנאצי. לאחר תום מלחמת העולם השנייה עזבו בהדרגה הפליטים היהודים (בעיקר אלה, שהחזיקו באזרחות פולנית) את טומסק. לפי מרשת האוכלוסין, שנערך בברית המועצות בשנת 1970, התגוררו בטומסק כ-2400 יהודים. בשנת 1989 התגוררו בה כ-1400 יהודים.

לאחר התפרקות ברית המועצות, חודשו חיי הקהילה היהודית בטומסק. משנת 1992 פועל בעיר בית חב"ד. בשנת 1999 הוחזר לקהילה מבנה של בית הכנסת הכוראלי. המבנה שופץ ובית הכנסת נחנך מחדש. לפי מרשם האוכלוסין שנערך ברוסיה בשנת 2010, התגוררו בטומסק כ-600 יהודים.
## אקלים
התנאים האקלימיים באזור העיר קשים למדי. רק בכ-100 ימים בשנה עולה הטמפרטורה מעל האפס. במהלך החורף הטמפרטורה צונחת עד למינימום של 55 מעלות מתחת לאפס (נרשם בשנת 1969). לעומת זאת, בקיץ עלולה הטמפרטורה לנסוק עד ל-37 מעלות. הטמפרטורה הממוצעת בחודש יולי היא כ-18 מעלות.

## השכלה ותרבות
עוד בסוף המאה ה-19 הוקמו בעיר מוסדות להשכלה גבוהה – אוניברסיטת טומסק ואוניברסיטה טכנית. עתה פועלים בעיר שבעה מוסדות להשכלה גבוהה. בעקבות זאת, ממוקמים בעיר גם סניף של האקדמיה הרוסית למדעים ומספר מכוני מחקר.
## קישורים חיצוניים

* 
* 
* 
* אתר הקהילה היהודית בטומסק – https://web.archive.org/web/20100829133128/http://jewish.tomsk.ru/
* 
* היסטוריה של הקהילה היהודית בטומסק
## הערות שוליים

*
קטגוריה:מחוז טומסק: ערים
קטגוריה:סובייקטים פדרליים של רוסיה: ערי בירה
קטגוריה:יישובים שהוקמו ב-1604